S-165/2018

Mál þetta, sem dómtekið var 16. maí sl., er höfðað með ákæru, útgefinni af héraðssaksóknara, 22. mars 2018, á hendur S-kk-þgf Þ-kk-þgf Á-kk-þgf, kennitala 000000-0000, [...], Reykjavík, fyrir brot gegn hegningarlögum, umferðar- og fíkniefnalagabrot framin í Kópavogi aðfaranótt miðvikudagsins 1. júní 2016 sem hér greinir:

1. fyrir umferðar- og hegningarlagabrot, með því að hafa ekið bifreiðinni [...], undir áhrifum ávana og fíkniefna (amfetamín í blóði mældist 800 ng/ml), eftir að lögregla hafði stöðvað för hans, eftir göngustíg meðfram Arnarneslæk austur í átt að Fífumýri, þá Krókamýri til austurs í átt að Hofsvallarskóla inn á skólalóð og í gegnum keðju sem lokar fyrir umferð inn á skólalóð frá Skólabraut, Skógarbraut að Bæjarbraut og þaðan Bæjarbraut til norðurs, þá Fífuhvammsveg til austurs og þá með allt að 120 km hraða á klukkustund þar sem leyfður hámarkshraði var 50 km hraði á klukkustund og gegn rauðu umferðarljósi, aftur gegn rauðu ljósi með vinstri beygju í akstursstefnu suður Reykjanesbraut, þá norður Reykjanesbraut, áleiðis afrein frá Reykjanesbraut að Fífuhvammsveg þar sem hann ók gegn rauðu umferðarljósi þar sem akstri lauk þegar lögreglubifreið 203 var ekið aftan á [...] með þeim afleiðingum að bifreiðin fór yfir umferðareyju og staðnæmdist á Fífuhvammsvegi á akrein til vesturs þar sem ákærði flúði af vettvangi. Raskaði ákærði þannig umferðaröryggi og stofnaði á ófyrirleitinn hátt lífi og heilsu annarra vegfarenda í augljósa hættu.

Telst brot þetta varða við 168. gr. og 4. mgr. 220. gr. almennra hegningarlaga nr. 19/1940, 1. mgr. 5. gr., 1. mgr. 13. gr., 1. mgr. 37. gr. og 1. mgr., sbr. 2. mgr. 45. gr. a, allt sbr. 100. gr. umferðarlaga nr. 50/1987.

2. Fyrir fíkniefnalagabrot, með því að hafa á sama tíma, í vörslum sínum, 2,12 g af amfetamíni sem lögreglan fann við leit á ákærða og 13,50 g af amfetamíni, 4,26 g af marijúana, 1,00 stykki af ecstasy sem lögregla fann í bifreiðinni MM-V24.

Telst þetta varða við 2. gr., sbr. 5. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 484/2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. umferðarlaga nr. 50/1987. Þá er krafist upptöku á samtals af 15,62 g af amfetamíni, 4,26 g af marijúana og 1,00 stykki af ecstasy sem hald var lagt á, samkvæmt 6. mgr. 5. gr. laga nr. 65/1975 og 2. mgr. 14. gr. reglugerðar nr. 233/2001, sbr. reglugerð nr. 484/2002.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júní 1987. Samkvæmt framlögðu sakavottorði, dagsettu 20. mars 2018, var hann með dómi Héraðsdóms Reykjavíkur, uppkveðnum 31. maí 2017, dæmdur í 30 daga fangelsi, skilorðsbundið í tvö ár, fyrir brot gegn umferðar- og fíkniefnalögum. Sakaferill ákærða hefur að öðru leyti ekki þýðingu við ákvörðun refsingar í málinu. Þau brot sem ákærði er sakfelldur fyrir í þessu máli voru framin fyrir uppkvaðningu fyrrgreinds dóms frá 31. maí 2017 og verður ákærða því dæmdur hegningarauki nú samkvæmt ákvæðum 78. gr. almennra hegningarlaga, sbr. og 77. gr. sömu laga.

Með hliðsjón af framangreindu, greiðri játningu ákærða og sakarefni þessa máls þykir refsing ákærða hæfilega ákveðin fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í sex mánuði frá 15. júlí 2019.

Með vísan til lagaákvæða í ákæru eru gerð upptæk til ríkissjóðs 15,62 g af amfetamíni, 4,26 g af marijúana og 1 stykki af ecstasy, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, S-kk-ef F-kk-ef S-kk-ef lögmanns, 168.640 krónur, að meðtöldum virðisaukaskatti, og 87.014 krónur í annan sakarkostnað.

Af hálfu ákæruvaldsins flutti málið M-kvk-nf O-kvk-nf saksóknarfulltrúi.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf Þ-kk-nf Á-kk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í sex mánuði frá 15. júlí 2019.

Upptæk eru gerð til ríkissjóðs 15,62 g af amfetamíni, 4,26 g af marijúana og 1 stykki af ecstasy.

Ákærði greiði málsvarnarþóknun skipaðs verjanda síns, S-kk-ef F-kk-ef S-kk-ef lögmanns, 168.640 krónur og 87.014 krónur í annan sakarkostnað.

L-kvk-nf R-kvk-nf S-kvk-nf